Document ID: 32003D0257

Απόφαση της Επιτροπής
της 10ης Απριλίου 2003
για χρηματοδοτική ενίσχυση της Γερμανίας για τη συλλογή επιδημιολογικών πληροφοριών για την κλασική πανώλη των χοίρων σε αγριόχοιρους
[κοινοποιηθείσα υπό τον αριθμό Ε(2003) 1189]
(Το κείμενο στη γερμανική γλώσσα είναι το μόνο αυθεντικό)
(2003/257/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΚ(2), και ιδίως τα άρθρα 19 και 20,
Εκτιμώντας τα ακόλουθα:
(1) Η κλασική πανώλης των χοίρων είναι μία από τις πιο σοβαρές νόσους των χοίρων η οποία έχει προκαλέσει σημαντικές οικονομικές απώλειες στην Κοινότητα κατά την τελευταία δεκαετία. Κρούσματα κλασικής πανώλους των χοίρων σε αγριόχοιρους ανακοινώθηκαν σε αρκετά κράτη μέλη κατά τα τελευταία έτη. Σε πολλές περιπτώσεις η καταπολέμηση της νόσου ήταν πολύ δύσκολη και η κλασική πανώλης των χοίρων εξαπλώθηκε από τους αγριόχοιρους στους οικόσιτους χοίρους.
(2) Η συλλογή και η ανταλλαγή επιδημιολογικών πληροφοριών για την κλασική πανώλη των χοίρων στους αγριόχοιρους στα κράτη μέλη είναι πολύ σημαντική για να καταστεί δυνατός ο καθορισμός των κατάλληλων μέτρων σχετικά με την καταπολέμηση της νόσου στον πληθυσμό αυτό και να εξακριβωθεί η αποτελεσματικότητά τους.
(3) Η οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων(3) ορίζει κανόνες για τη συλλογή πληροφοριών σε σχέση με την κλασική πανώλη των χοίρων σε αγριόχοιρους. Μπορούν να καθοριστούν συμπληρωματικοί κανόνες σύμφωνα με τις διαδικασίες επιτροπολογίας.
(4) Το Bundesforschungsanstalt für Viruskrankheiten der Tiere, Institut für Epidemiologie, Wusterhausen, Γερμανία, καταρτίζει επί του παρόντος ψηφιακή βάση δεδομένων για τη συλλογή και την ανταλλαγή επιδημιολογικών πληροφοριών μέσω του Internet για την κλασική πανώλη των χοίρων σε αγριόχοιρους. Την εν λόγω βάση δεδομένων θα χρησιμοποιήσουν και άλλα κράτη μέλη ώστε να εξακριβωθεί εάν είναι έγκυρη ως μέσο καταπολέμησης της νόσου.
(5) Πρέπει να χορηγηθεί χρηματοδοτική ενίσχυση για το σχέδιο αυτό διότι μπορεί να συμβάλλει στην ανάπτυξη της κοινοτικής νομοθεσίας για την κλασική πανώλη των χοίρων και στην αποτελεσματικότερη καταπολέμηση της νόσου.
(6) Δυνάμει του κανονισμού (ΕΚ) αριθ. 1258/1999 του Συμβουλίου περί χρηματοδοτήσεως της Κοινής Γεωργικής Πολιτικής, της 17ης Μαΐου 1999(4), τα κτηνιατρικά και φυτοϋγειονομικά μέτρα που λαμβάνονται σύμφωνα με τους κοινοτικούς κανόνες χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων/Τμήμα Εγγυήσεων. Για σκοπούς δημοσιονομικού ελέγχου εφαρμόζονται τα άρθρα 8 και 9 του κανονισμού (ΕΚ) αριθ. 1258/1999.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Κοινότητα χορηγεί στη Γερμανία χρηματοδοτική ενίσχυση για το σχέδιο κατάρτισης ψηφιακής βάσης δεδομένων για τη συλλογή και την ανταλλαγή επιδημιολογικών πληροφοριών σχετικά με την κλασική πανώλη των χοίρων σε αγριόχοιρους, στο Bundesforschungsanstalt für Viruskrankheiten der Tiere, Institut für Epidemiologie, Wusterhausen, Γερμανία, το οποίο υποβλήθηκε από τη Γερμανία.
2. Πρέπει να πληρούνται οι ακόλουθοι όροι:
α) η βάση δεδομένων πρέπει να καταρτισθεί και να είναι διαθέσιμη σε όλα τα κράτη μέλη μετά από αίτημά τους, στις 30 Ιουνίου 2003 το αργότερο·
β) η Γερμανία πρέπει να διαβιβάσει τεχνική και οικονομική έκθεση στην Επιτροπή, στις 30 Σεπτεμβρίου 2003 το αργότερο, η εν λόγω οικονομική έκθεση πρέπει να είναι σύμφωνη με το υπόδειγμα του παραρτήματος και να συνοδεύεται από δικαιολογητικά έγγραφα όσον αφορά τις δαπάνες που έχουν πραγματοποιηθεί και τα αποτελέσματα που έχουν επιτευχθεί.
Άρθρο 2
1. Η κοινοτική χρηματοδοτική ενίσχυση που χορηγείται στη Γερμανία για το σχέδιο το οποίο αναφέρεται στο άρθρο 1 καλύπτει τις δαπάνες που πραγματοποιούνται για το προσωπικό και την αγορά υλισμικού και λογισμικού, και δεν υπερβαίνει 50000 ευρώ.
2. Η κοινοτική χρηματοδοτική ενίσχυση καταβάλλεται ως εξής:
α) 70 % ως προκαταβολή μετά από αίτηση της Γερμανίας·
β) το υπόλοιπο ποσό μετά την υποβολή των εκθέσεων και των δικαιολογητικών εγγράφων που αναφέρονται στο άρθρο 1 παράγραφος 2 στοιχείο β).
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 10 Απριλίου 2003.

Labels: 12
18
15
6